**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: [tvonkph@tiszavasvari.hu](mailto:tvonkph@tiszavasvari.hu)

TPH/6815-2/2021.

**62/2021.**

**HATÁROZAT**

- **veszélyhelyzetben átruházott hatáskörben meghozott döntésről** -

**A Kulturális és sportcélú infrastruktúra fejlesztése Tiszavasváriban című projekt Támogatói Okiratának elfogadásáról**

A katasztrófavédelemről és a hozzá kapcsolódó egyes törvények módosításáról szóló *2011. évi CXXVIII. törvény 46. § (4) bekezdésében* biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva** az alábbi határozatot hozom:

1. Tudomásul veszem a Kulturális és sportcélú infrastruktúra fejlesztése Tiszavasváriban című TOP-7.1.1-16-H-ERFA-2020-00778 azonosítószámú projekt Támogatói Okiratát, a határozat 1. számú melléklete szerinti tartalommal.
2. A döntésről értesítem a támogatás kedvezményezettje, az Egyesített Közművelődési Intézmény és Könyvtár intézményvezetőjét.

**INDOKOLÁS**

Tiszavasvári Város Önkormányzata Képviselő-testületének 107/2020. (VIII.13.) Kt. számú határozata alapján a Képviselő-testület fenntartóként hozzájárult ahhoz, hogy az Egyesített Közművelődési Intézmény és Könyvtár pályázatot nyújtson be a TOP-7.1.1-16-H-029-2 kódszámú „Többfunkciós közösségi terek kialakítása” című helyi felhívás 3.1.1 e) alpontjára, a Tiszavasvári, Nyárfa utca 6623/2 helyrajzi számú ingatlanon lévő közösségi pihenőparkban megvalósítandó rekortán futópálya kialakítására, közösségi pihenőépületek építésére és világítás korszerűsítésére.

A támogatási kérelem pozitív elbírálásban részesült, és megküldésre került a Támogatói Okirat. A Projekt megvalósításának kezdete 2021. január 1., fizikai befejezésének tervezett napja 2021. november 30. A Támogatás intenzitása 90%. A maximális elszámolható összköltség 49 166 666 Ft. A Támogatás összege: 44 249 999 Ft. Az Önkormányzati sajáterő összege 4 916 667 Ft. Az Önkormányzati sajáterő összege a 2021. évi költségvetésben rendelkezésre áll. A Támogatói Okirat a határozat 1. számú mellékletét képezi.

Magyarország Kormánya a veszélyhelyzet kihirdetéséről és a veszélyhelyzeti intézkedések hatálybalépéséről szóló **27/2021. (I.29.) Korm. rendeletével** az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki.**

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni.

**Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.**

Tiszavasvári, 2021. március 25.

**Szőke Zoltán**

**polgármester**

*62/2021. (III.25.) PM. határozat 1. számú melléklete:*























